JMT รายได้บริหารหนี้-ประกันภัยพุ่ง ดันกำไร Q1 โต 23% ทะลุ 453 ล้าน
JMT รายได้บริหารหนี้-รับประกันภัยพุ่ง ดันรายได้รวมทะลัก 1.15 พันล้าน หนุนกำไรไตรมาส 1/66 โต 23% แตะ 453 ล้านบาท มั่นใจผลงานที่เหลือปีนี้โตต่อเนื่อง
JMT รายได้บริหารหนี้-รับประกันภัยพุ่ง ดันรายได้รวมทะลัก 1.15 พันล้าน หนุนกำไรไตรมาส 1/66 โต 23% แตะ 453 ล้านบาท
12 พ.ค. 2566

บริษัท เจ เอ็ม ที เน็ทเวอร์ค เซอร์วิสเซ็ส จำกัด (มหาชน) หรือ JMT รายงานผลการดำเนินงานไตรมาส 1 สิ้นสุดวันที่ 31 มีนาคม 2566

โดยผลการดำเนินงานเพิ่มขึ้นเนื่องจากรายได้รวมของบริษัทฯ ในไตรมาส 1/2566 เท่ากับ 1,149.7 ล้านบาท เพิ่มขึ้นจากไตรมาส 1/2565 ร้อยละ 6.6 ทั้งนี้สาเหตุเกิดจากการเปลี่ยนแปลงในทิศทางที่ดีขึ้นของรายได้ดังต่อไปนี้ รายได้ดอกเบี้ย และเงินปันผล และกำไรจากเงินให้สินเชื่อจากการซื้อลูกหนี้จากธุรกิจการซื้อหนี้ด้อยคุณภาพมาบริหารในไตรมาส 1/2566 รวมเท่ากับ 981.3 ล้านบาท เพิ่มขึ้นจากไตรมาสที่ 1/2565 เท่ากับ 30.4 ล้านบาท หรือคิดเป็นร้อยละ 3.2 เป็นผลสืบเนื่องจากการเพิ่มขึ้นของรายได้ดอกเบี้ย และเงินปันผล ที่ได้รับจากการจัดเก็บกระแสเงินสดได้เพิ่มขึ้น
นอกจากนี้รายได้จากสัญญาที่ทำกับลูกค้า จากธุรกิจรับจ้างติดตามหนี้กับสถาบันการเงิน ในไตรมาส 1/2566 เท่ากับ 93.7 ล้านบาท เพิ่มขึ้นจากไตรมาส 1/2565 ร้อยละ 36.0
ขณะที่รายได้จากการรับประกันภัยในไตรมาส 1/2566 เท่ากับ 74.7 ล้านบาท เพิ่มขึ้นจากไตรมาสเดียวกันของปีที่ ผ่านมา 15.8 ล้านบาท หรือเพิ่มขึ้นร้อยละ 26.8 เนื่องจากการขยายธุรกิจประกันภัยในส่วนธุรกิจในกลุ่มบริษัท เจมาร์ท ผ่านทางช่องทาง Synergy
ทั้งนี้ผลการดำเนินงานในช่วงไตรมาส 1/2566 ที่ผ่านมาบริษัทได้ดำเนินงานได้เป็นไปตามเป้าหมายที่วางไว้ ทั้งในด้านการจัดเก็บกระแสเงินสด จากหนี้ด้อยคุณภาพที่ได้รับซื้อมาเพิ่มในช่วงปลายปีที่ผ่านมา และการจัดเก็บกระแสเงินสดจากบริษัทบริหารสินทรัพย์ เจเค ซึ่งเพิ่มขึ้นอย่างต่อเนื่อง โดยในอีก 9 เดือนของปี 2566 นี้ บริษัทมั่นใจที่สร้างความเติบโตอย่างต่อเนื่องเพื่อให้บรรจุตามเป้าหมายที่ได้วางไว้ โดยการเติบโตดังกล่าวจะมาจากปัจจัยสภาพของตลาดหนี้ตลาดหนี้ด้อยคุณภาพที่มีหนี้มากขึ้น